**บทคัดย่อ**

ภูมิปัญญาท้องถิ่นในแต่ละพื้นที่จะมีบทบาทในการดำเนินชีวิต วิถีชีวิต ความเป็นอยู่ของคนเราเป็นอย่างมาก ภูมิปัญญาก็เปรียบเหมือนการกระทำเพื่อเลี้ยงชีพของคนในพื้นที่นั้นๆ กระทำกันอยู่เป็นประจำจึงเกิดความเคยชินและติดเป็นนิสัยและมีการถ่ายทอดกันเป็นรุ่นๆ คือตั้งแต่รุ่นบรรพบุรุษจนถึงรุ่นลูกรุ่นหลาน ภูมิปัญญาท้องถิ่นจำเป็นมากในการอนุรักษ์ให้คงอยู่เพื่อเป็นมรดกให้ลูกหลานได้รู้ว่าสมัยก่อนบรรพบุรุษได้สร้างสิ่งที่มีคุณค่าให้ลูกหลานได้ดู ได้รู้ และได้ทำ การนำเชือกกล้วยมาประดิษฐ์เป็นภาชนะใช้สอยต่างๆ ก็เป็นภูมิปัญญาของชาวบ้านหัวควาย ตำบลคูเต่า อำเภอหาดใหญ่ จังหวัดสงขลา ที่ควรอนุรักษ์ไว้อีกอย่างหนึ่งเพราะเชือกกล้วยสามารถสร้างอาชีพ สร้างรายได้และเป็นสินค้า OTOP ที่สร้างรายได้ให้กับชาวบ้านและได้เป็นส่วนหนึ่งในการช่วยลดภาวะโลกร้อนได้อีกทางหนึ่ง การทำโครงงานนี้เริ่มจากการสำรวจภูมิปัญญาท้องถิ่นที่เราสนใจ หาข้อมูลที่เกี่ยวข้อง นำข้อมูลมาวิเคราะห์และลงมือปฏิบัติจนมีผลงานที่น่าประทับใจ ออกมาเป็นความรู้ความเข้าใจเกี่ยวกับเชือกกล้วย

**กิตติกรรมประกาศ**

โครงงานภูมิปัญญาท้องถิ่นเรื่อง “เชือกกล้วยหรรษา”สำเร็จด้วยความกรุณาจาก นางเปียน จินดาวงศ์ ชาวบ้านหัวควาย หมู่ที่ 9 ตำบลคูเต่า อำเภอหาดใหญ่ จังหวัดสงขลา ที่ได้มาเป็นผู้สอน ผู้ชี้แนะ ผู้สนับสนุน ในการสานเชือกกล้วยนี้และได้ให้ความรู้ถึงกระบวนการวิธีทำต่างๆ เพื่อเป็นความรู้แก่ข้าพเจ้า เพื่อนๆ และผู้ที่สนใจ

**เอกสารที่เกี่ยวข้อง**

**ต้นกล้วย**

[](http://2.bp.blogspot.com/_i1swkRlPpic/TSa29icvsgI/AAAAAAAAACE/aZg0mKlkhLQ/s1600/untitled%25E0%25B8%25A3%25E0%25B8%25B5.bmp)

การปลูก ต้นกล้วย ด้วยหน่อ ที่ขุดแยกออกมาจากต้นแม่ ควรเลือกหน่อที่สมบูรณ์ แต่ยังไม่สูงนักเลือกหน่อ กล้วยที่ใบเล็ก ๆ เรียว ที่เรียกว่าหน่อใบดาบ ซึ่งจะสูงประมาณ 2-3 ฟุต เพราะถ้าใช้หน่อที่โตเกินไป อาจจะทำให้กล้วยชะงักการเจริญเติบโตได้ การปลูกกล้วยด้วยหน่อนั้นถ้าต้องการให้กล้วยออกเครือในทิศทางเดียวกัน ก็ให้ปลูกโดยหันรอยแผลของหน่อไว้ในทิศทางเดียวกัน ต้นกล้วย ก็จะออกใน ทิศทางตรงกันข้ามกับรอยแผลเหมือนกันหมดซึ่งจะสะดวกต่อการตัดเครือ ในภายหลัง

การปลูก ต้นกล้วย ด้วยเมล็ด วิธีนี้ไม่ค่อยนิยมกันมากนักเหมาะกับกล้วย บางชนิดเท่านั้นอาจใช้ภูมิปัญญาชาวบ้านที่เคยทำกันมาแต่ก่อน ด้วยการเพาะเมล็ดพันธุ์ในกระทงใบกล้วย กระบอกไม้ไผ่ หรือเพาะบนแปลงทดลองหลังจากต้นอ่อนเติบโตสูงได้ประมาณ 1 ฟุต ก็แยกลงหลุมปลูกต่อไป

การปลูก ต้นกล้วย โดยวิธีเพาะเลี้ยงเนื้อเยื่อ เป็นวิธีการขยายพันธุ์ด้วยวิธีการทางวิทยาศาสตร์ซึ่งจะเป็นที่นิยม กันมากในอนาคต เพราะสามารถขยายพันธุ์กล้วยได้เป็นจำนวนมาก ได้กล้วยพันธุ์แท้ และคุณภาพดี เราอาจจะใช้ความรู้ทางวิทยาศาสตร์ ทดลองการเพาะเนื้อเยื่อตามกระบวนการหรือติดต่อขอซื้อต้นพันธุ์ จากหน่วยงานทางการเกษตรที่เพาะเนื้อเยื่อมาปลูกได้ หลังจากปลูกต้นกล้วยกล้วยในบริเวณพื้นที่ ที่เตรียมไว้แล้วสิ่งที่ต้องเอาใจใส่ ก็คือการให้น้ำต้นกล้วยอย่างเพียงพอแต่อย่าให้น้ำท่วมขังเพราะจะทำให้ รากของกล้วยเน่าได้ปุ๋ยที่ให้ควรเป็นปุ๋ยธรรมชาติหากกล้วยสมบรูณ์ดี ก็จะออกเครือหลังจาการปลูกประมาณ 8-12 เดือนก่อนออกเครือ กล้วยจะแทงหน่อจำนวนมาก เราต้องทำลายหน่อทิ้ง เว้นไว้เพียง 1-2 หน่อ ก็พอเพื่อไม่ให้แย่งอาหารแต่ข้อระวังอย่าขุดแยกหน่อในขณะกล้วยออกเครือ เด็ดขาด จะทำให้ผลกล้วยเติบโตไม่เต็มที่ นอกจากนี้ ก็คอยทำลายวัชพืช และดูแลสวนกล้วยให้โล่งเตียน โรคของกล้วยที่ควรระวังก็คือ โรคตายพราย โรคยอดม้วน โรครากเน่า และพวกหนอนแมลงต่าง ๆ ที่จะทำลายลำต้น ใบและผลของกล้วยได้ แต่ถ้าหากเราให้น้ำและปุ๋ยเพียงพอ ต้นกล้วยจะแข็งแรงไม่ค่อยมีโรค

ข้อควรระวังอีกอย่างหนึ่งคือ ถ้าเครือกล้วยมีขนาดใหญ่ น้ำหนักมากจะต้องหาไม้มาค้ำก้านเครือกล้วยเพื่อช่วยรับน้ำหนัก ไม่ให้ก้านเครือกล้วยหักก่อนที่ผลเครือกล้วยจะแก่

[](http://2.bp.blogspot.com/_i1swkRlPpic/TSa3IT-mVgI/AAAAAAAAACI/pJimdZTVKjU/s1600/images.jpg)

**ประโยชน์ของกล้วย**

เราคงจะไม่ปฏิเสธว่า "กล้วย" เกี่ยวข้องและเป็นส่วนหนึ่งของวิถีชีวิตคนไทยนับตั้งแต่เกิดจนกระทั่ง สิ้นอายุขัย

ในสมัยโบราณ เมื่อสตรีจะคลอดบุตรมักจะมีการจัดเครื่องบูชาสำหรับหมอตำแยเพื่อทำพิธีกรรมที่เป็น มงคลแก่แม่ และลูกที่จะคลอดออกมา เครื่องบูชามักจะประกอบด้วย ขันข้าว ซึ่งบรรจุด้วยข้าวสาร เงิน และสิ่งของต่าง ๆ ได้แก่ หมาก พลู ธูป เทียน และในจำนวนนี้จะต้องมีกล้วยอยู่เสมอ เมื่อทารกอายุได้ประมาณ 3 เดือน และพร้อมที่จะรับประทานอาหารอื่นนอกจากนมแม่ได้แล้ว แม่จะเริ่มให้ลูกรับประทานกล้วยควบคู่กับนม เพราะเห็นว่ากล้วยเป็นผลไม้ที่มีคุณค่าทางอาหารสูง และเป็นอาหารที่ย่อยง่าย

เมื่อลูกโตขึ้น แม่ก็จะพยายามประดิษฐ์ของเล่นให้ลูก ของเล่นเหล่านั้นส่วนหนึ่งก็มาจากกล้วย เป็นต้นว่า

* นำก้านกล้วยมาทำเป็นปืนเด็กเล่น
* นำก้านกล้วยมาทำเป็นม้าสำหรับขี่
* นำใบตองมาม้วนทำเป็นปี่สำหรับเป่า
* นำหยวกกล้วยมาทำเป็นทุ่น หรือแพ สำหรับหัดว่ายน้ำ

ในวัยศึกษาเล่าเรียน กล้วย ก็เข้ามาสู่ห้องเรียนในลักษณะต่าง ๆ เช่น

* ผูกเป็นปริศนาให้ทาย เช่น "อะไรเอ่ย ต้นเท่าขา ใบวาเดียว"
* ใช้เปรียบเทียบกับความงามของสุภาพสตรีในวรรณคดี เช่น "เรื่องกามนิต-วาสิฏฐี ที่ว่า ขาเธองามดุจลำกล้วย"
* ใช้ในคำพังเพยเปรียบเทียบการทำลายล้างเผ่าพันธุ์อย่างถอนรากถอนโคลน "โค่นกล้วยอย่าไว้หน่อ ฆ่าพ่ออย่าไว้ลูก"
* ใช้ในสำนวนหรือคำพังเพยแสดงความหมายว่าเป็นเรื่องง่าย ๆ เช่น ง่ายเหมือนปลอกกล้วยเข้าปาก เรื่องกล้วย ๆ กล้วยมาก

ตลอดช่วงชีวิตมนุษย์ สามารถใช้ประโยชน์จากทุกส่วนของกล้วย เช่น ใช้เป็นอาหารคาว หวาน ใช้ประดิษฐ์เป็นของใช้ ใช้เป็นยาสมุนไพรรักษาโรค

ในงานบวช และงานมงคลต่าง ๆ กล้วย มักจะถูกนำมาใช้เป็นส่วนประกอบของงานในลักษณะต่าง ๆ เสมอ เช่น

* ใบตองกล้วย ถูกนำมาใช้ประดิษฐ์เป็นบายศรีเป็นส่วนประกอบ ของพวงมาลัย
* ก้านกล้วย และใบตอง นำมาใช้เป็นกระทง
* กล้วยทั้งเครือ นำมาประดับบ้าน เวลามีงานมงคล

เมื่อถึงคราวที่หนุ่ม สาวจะเข้าสู่พิธีแต่งงานกล้วยจะเป็นพืชชนิดหนึ่ง ที่มักจะนำมาใช้ เป็นส่วนประกอบของงานเสมอ เช่น

* ใช้ต้นกล้วยเป็นส่วนประกอบในขบวนแห่ขันหมาก
* ใช้ผลกล้วย ใบกล้วย ก้าน และหยวกกล้วย เป็นส่วนประกอบในการประกอบพิธีการต่าง ๆ

ในการปลูกสร้างบ้านเรือนกล้วยจะเป็นส่วนประกอบสำคัญในการทำพิธียกเสาเอกลงหลุมโดยเขามัก จะใช้หน่อกล้วยและต้นอ้อยผูกไว้ที่ปลายเสาเอกและเมื่อทำพิธียกเสาลงหลุมเสร็จก็จะปลดเอาหน่อกล้วย และต้นอ้อย ไปปลูกไว้ในบริเวณใกล้บ้าน พยายามประคับประคองให้เจริญงอกงามเพราะถือว่าเป็น เครื่องเสี่ยงทายความอุดมสมบูรณ์ของเจ้าของบ้าน

จวบจนกระทั่งถึงวาระสุดท้ายของชีวิต มนุษย์เราก็ยังเกี่ยวข้องกับกล้วยอย่างมิเสื่อมคลาย ในสมัยก่อน เขามักใช้ใบตองมารองศพ ใช้ต้นกล้วยมาสลักหยวก(แทงหยวก) ประดิษฐ์ในเมรุ หรือโลงศพ ใช้ต้นกล้วย ใบตอง ทำฐานเสียบดอกไม้ประดับในงานศพ "กล้วยเจ้าเอ๋ย...เจ้ามิเคยห่างหายไปจากข้าเราผูกพันกับเจ้า ตลอดมา และตัวข้าจะลืมเจ้าได้ฉันใดเล่าเพื่อนเอย"

**ที่มาและความสำคัญ**

สมัยก่อนตำบลคูเต่า มีการปลูกต้นกล้วยไว้มากมาย เพื่อนำส่วนต่างๆไปใช้ประโยชน์ เช่น ใบนำไปทำกระทงหรือใช้เป็นภาชนะใส่อาหาร ผลกล้วยและหยวกนำไปทำอาหาร เป็นต้น ภายหลังมีการปลูกต้นกล้วยเพิ่มมากขึ้นชาวบ้านจึงคิดที่จะทำประโยชน์จากต้นกล้วยเพิ่มขึ้นจึงนำกาบกล้วยมาตากแห้งและแปรรูปมาเป็นเครื่องใช้สอยต่างๆ เช่น กระเป๋า รองเท้า กล่องใส่กระดาษทิชชู่ เป็นต้น และมีการทำกันมาตั้งแต่รุ่นบรรพบุรุษจนถึงรุ่นลูกรุ่นหลาน แต่ปัจจุบันนี้เด็กวัยรุ่นยุคนี้ไม่ค่อยที่จะเห็นความสำคัญของภูมิปัญญาท้องถิ่นของการสานเชือกกล้วย

ข้าพเจ้าจึงเห็นความสำคัญของภูมิปัญญาท้องถิ่นในการสืบสานการสานเชือกกล้วย เพื่อเป็นส่วนหนึ่งในการอนุรักษ์ภูมิปัญญาท้องถิ่นนี้ให้คงอยู่ต่อไป

**วัตถุประสงค์ของโครงงาน**

1.เพื่อศึกษาเรื่องภูมิปัญญาที่เกี่ยวกับเชือกกล้วย

2.เพื่อเป็นส่วนหนึ่งในการอนุรักษ์ภูมิปัญญาท้องถิ่น

3.เพื่อนำความรู้ไปเผยแพร่ให้แก่ผู้ที่สนใจ

**ขอบเขตของการทำโครงงาน**

การศึกษาการสานเชือกกล้วยในครั้งนี้ศึกษาเฉพาะการนำเอากาบกล้วยมาแปรรูปเป็นเชือกกล้วยซึ่งเป็นภูมิปัญญาท้องถิ่นของชาวบ้านหัวควาย หมู่ที่ 9 ตำบลคูเต่า อำเภอหาดใหญ่ จังหวัดสงขลา

**ประโยชน์ที่ได้รับจากโครงงาน**

ทำให้ทราบถึงกระบวนวิธีการต่างๆ ตั้งแต่การทำเชือกกล้วยจนถึงการสานเชือกกล้วยและได้นำความรู้ที่ได้รับจากการทำโครงงานนี้ไปใช้ประโยชน์ในชีวิตประจำวัน และ เผยแพร่ให้ผู้สนใจโดยทั่วไป

**วัสดุอุปกรณ์ที่ใช้ในการศึกษา**

|  |  |
| --- | --- |
| อุปกรณ์ในการทำเชือกกล้วย | อุปกรณ์ในการสานเชือกกล้วย |
| 1.มีดพร้าและมีดเล็กๆ  2.โอ่งสำหรับอบ  3.กำมะถัน  4.แล๊กเกอร์  5.กรรไกร | 1.เชือกกล้วย  2.แบบ  3.เข็ม  4.ไม้วัด  5.มีด 6.เครื่องรีด |

**วิธีการทำเชือกกล้วย**

1.ตัดต้นกล้วยที่ออกปลีแล้วตามขนาดที่ต้องการ

2.แกะออกเป็นกาบๆ

3.กรีดออกเป็นเส้นๆ

4.ตากแดดประมาณ 5 วัน (แดดดีๆ)

6.อบกำมะถันในโอ่งประมาณ 1วัน 1 คืน

7.นำมารีดกับเครื่องรีดแล้วขึ้นแบบต่างๆ

8.เสร็จแล้วนำไปตากแดด

9.ทาแล๊กเกอร์แล้วนำไปตากแดดอีกครั้งหนึ่งเป็นอันเสร็จ

**ผลการศึกษาค้นคว้า**

จากที่ได้ศึกษาโครงงานเรื่อง“เชือกกล้วยหรรษา”ก็ได้รู้และเข้าใจในกระบวนการวิธีการต่างๆ ในการทำเชือกกล้วยและการสานและได้รู้เกี่ยวกับประโยชน์ของเชือกกล้วยและต้นกล้วยที่สามารถนำความรู้ตรงนี้ไปใช้ให้เกิดประโยชน์ในชีวิตประจำวันของเราได้

**สรุปและข้อเสนอแนะ**

**สรุปการศึกษา**

จากที่ได้ศึกษาโครงงานเรื่อง“เชือกกล้วยหรรษา”ผลการศึกษาพบว่า การนำความรู้ภูมิปัญญาท้องถิ่นของชาวบ้านหัวควายที่รู้จักหาประโยชน์จากต้นกล้วยจนสามารถสร้างอาชีพ สร้างรายได้ให้แก่ชาวบ้านอย่างมากมาย

**ข้อเสนอแนะ**

- ควรมีการทดลองนำใยพืชอื่นๆ มาแปรรูปเป็นงานสาน

**เอกสารอ้างอิง**

www.dsc.ac.th/inweb/student\_job/ann/banana4.htm เป็นเนื้อหาที่เกี่ยวกับต้นกล้วย

www.medplant.mahidol.ac.th/pubhealth/musa.html เป็นเนื้อหาที่เกี่ยวกับประโยชน์ของต้นกล้วย